Rapport mill-Kummissjoni - Rapport annwali 2009 dwar ir-relazzjonijiet bejn il-Kummissjoni Ewropea u l-parlamenti nazzjonali /* KUMM/2010/0291 finali */





[pic] | KUMMISSJONI EWROPEA | Brussel 2.6.2010 KUMM(2010) 291 finali RAPPORT MILL-KUMMISSJONI RAPPORT ANNWALI 2009 DWAR IR-RELAZZJONIJIET BEJN IL-KUMMISSJONI EWROPEA U L-PARLAMENTI NAZZJONALI RAPPORT MILL-KUMMISSJONI RAPPORT ANNWALI 2009 DWAR IR-RELAZZJONIJIET BEJN IL-KUMMISSJONI EWROPEA U L-PARLAMENTI NAZZJONALI 1. DAħLA Is-sena 2009 kienet ikkaratterizzata minn avvenimenti istituzzjonali importanti, bl-elezzjoni ta’ Parlament Ewropew ġdid f’Ġunju, it-tmiem tal-mandat tal-Kummissjoni Barroso I u d-dħul fis-seħħ tat-Trattat ta’ Lisbona fl-1 ta’ Diċembru. Fir-rigward tar-relazzjonijiet bejn il-Kummissjoni u l-Parlamenti nazzjonali, l-2009 rat aktar konsolidazzjoni tad-djalogu politiku (kapitolu 2), bin-numru ta’ opinjonijiet u ta’ kmamar parteċipanti jiżdied b’mod kostanti; kuntatti u skambji frekwenti u produttivi bejn il-Kummissjoni u l-Parlamenti nazzjonali fuq il-livelli kollha (kapitolu 3); kif ukoll tħejjijiet partikolarment intesivi, miż-żewġ naħat, minħabba d-dħul fis-seħħ tat-Trattat ta’ Lisbona u l-implimentazzjoni tad-dispożizzjonijiet ġodda tiegħu rigward il-Parlamenti nazzjonali (kapitolu 4). Filwaqt li r-rapport annwali preċedenti[1] ppreżenta inventarju ġenerali tar-relazzjonijiet min-naħa tal-Kummissjoni mal-Parlamenti nazzjonali, dan ir-rapport jieħu wkoll l-opportunità li juri l-prijoritajiet ewlenin u l-ambizzjonijiet tal-Kummissjoni l-ġdida rigward l-evoluzzjoni tar-relazzjonijiet mal-Parlamenti nazzjonali matul il-mandat li ġej. 2. DJALOGU POLITIKU 2.1. Il-parteċipazzjoni tal-Parlamenti nazzjonali u l-fokus tal-opinjonijiet Livelli ta’ parteċipazzjoni li jvarjaw Fl-2009, il-Parlamenti nazzjonali bagħtu 250 opinjoni lill-Kummissjoni fil-kuntest tad-djalogu politiku (meta mqabbla ma’ 200 fl-2008), u dan jikkonferma t-tendenza ċara ’l fuq. B’kollox, bejn Settembru 2006 u Diċembru 2009, waslu 618-il opinjoni mingħand 35 assemblea nazzjonali (minn 40) ta’ 25 Stat Membru. Bħal fis-snin preċedenti, kien hemm grupp ta’ kmamar partikolarment attivi, b’mod partikolari l- Assembleia da Republica Portugiża (47 opinjoni), is-Senat Ċek (27), iż-żewġ kmamar Olandiżi b’mod konġunt (19), ir- Riksdag Svediż (18), is-Senat Taljan (17), il- Bundesrat Ġermaniż (16), il- House of Lords tar-Renju Unit (14), is-Senat Franċiż (12), il- Folketing Daniż (12), il- Bundesrat Awstrijak (10) u l-Kamra tar-Rappreżentanti Griega (10). Dawn it-12-il assemblea kienu responsabbli għal madwar tliet kwarti tal-opinjonijiet tal-Parlamenti nazzjonali kollha li waslu fl-2009. B’mod partikolari, in-numru ta’ opinjonijiet li waslu mis-Senat Ċek, mis-Senat Taljan, mill- Bundesrat Awstrijak u mill-Kamra tar-Rappreżentanti Griega żdied b’mod sinifikanti matul is-sena meta mqabbel mal-2008, filwaqt li ta’ min wieħed jinnota li n- Nationalrat Awstrijak u l-Kamra tar-Rappreżentanti Maltija pparteċipaw għall-ewwel darba fl-2009 fid-djalogu politiku. Min-naħa l-oħra, 10 kmamar ma bagħtu ebda opinjoni fl-2009 u l-parteċipazzjoni ta’ 13-il kamra kienet limitata għal opinjonijiet adottati fil-kuntest tat-testijiet ta’ sussidjarjetà koordinati mill-COSAC. Mill-2006, ħames assemblej ma pparteċipaw xejn f’dan id-djalogu – l-assemblej superjuri u inferjuri ta’ Spanja u tar-Rumanija, u l-kamra superjuri Slovena ( id- Državni svet ). Madankollu, għandu jiġi enfasizzat li fil-biċċa l-kbira tal-każijiet fejn il-kmamar jipparteċipaw b’mod inqas attiv fid-djalogu politiku, huma jagħmlu dan deliberatament, minħabba li jiddefinixxu r-rwol tagħhom fl-affarijiet Ewropej aktar permezz tal-iskrutinju tal-gvernijiet rispettivi tagħhom milli permezz tal-Kummissjoni. Ambitu tal-opinjonijiet tal-Parlamenti nazzjonali Il-250 opinjoni maħruġa mill-Parlamenti nazzjonali kkonċernaw mhux inqas minn 139 dokument tal-Kummissjoni. Minn dawn il-139, 10 dokumenti biss irċevew kummenti minn 4 assemblej jew aktar (mingħajr ma jingħaddu t-3 proposti koperti mit-testijiet ta’ sussidjarjetà koordinati mill-COSAC). Il-komunikazzjonijiet u proposti li attiraw l-aktar attenzjoni tal-Parlamenti nazzjonali kkonċernaw il-programm ta’ Stokkolma[2] (8 opinjonijiet), id-direttiva dwar il-kura tas-saħħa transkonfinali[3] (7[4]), id-direttiva dwar id-drittijiet tal-konsumatur[5] (6), id-deċiżjonijiet ta’ qafas dwar it-traffikar tal-bnedmin[6] (6) u dwar l-abbuż sesswali fuq it-tfal[7] (5), il-Green Papers dwar ir-rimedju kollettiv[8] (5) u dwar il-mobilità tat-tagħlim taż-żgħażagħ[9] (5), il-komunikazzjoni dwar is-superviżjoni finanzjarja Ewropea[10] (4), id-direttiva dwar l-istandards minimi dwar l-akkoljenza ta’ dawk li jfittxu ażil[11] (4), u l-Istrateġija ta’ Politika Annwali 2010[12] (4). Madwar nofs il-250 opinjoni li waslu matul l-2009 għamlu referenza għal proposti leġiżlattivi u n-nofs l-ieħor għal komunikazzjonijiet tal-Kummissjoni jew dokumenti ta’ konsultazzjoni. Ingħataw 36 opinjoni fuq Green Papers. Għandu jiġi nnutat li, skont il-proċeduri interni tagħhom, il-Parlamenti attivi ħafna tal-Isvezja u d-Danimarka jkomplu jipparteċipaw fid-djalogu politiku mal-Kummissjoni biss fir-rigward ta’ dokumenti mhux leġiżlattivi. B’mod ġenerali, il-maġġoranza tal-opinjonijiet iffukaw fuq kwistjonijiet politiċi, bi 13-il opinjoni biss li rreferew għal dokumenti dwar kwistjonijiet ta’ programmazzjoni jew kwistjonijiet istituzzjonali. L-oqsma politiċi li l-Parlamenti nazzjonali ffukaw l-aktar l-attenzjoni tagħhom fuqhom kienu l-Ġustizzja, il-Libertà u s-Sigurtà (83 opinjoni, inklużi dawk maħruġin fil-kuntest ta’ 2 testijiet ta’ sussidjarjetà ta’ COSAC), il-Protezzjoni tas-Saħħa u tal-Konsumaturi (38, inklużi dawk maħruġin fil-kuntest ta’ test wieħed ta’ sussidjarjetà ta’ COSAC), it-Trasport u l-Enerġija (22), l-Edukazzjoni u l-Kultura (14), l-Ambjent (12) u l-Intrapriża (10). Pubblikazzjoni tal-opinjonijiet tal-Kummissjoni F’Mejju 2009, il-Kummissjoni nediet sit elettroniku ddedikat fuq Europa[13], li fuqu tippubblika l-opinjonijiet kollha li jaslu mingħand il-Parlamenti nazzjonali fil-kuntest tad-djalogu politiku, kif ukoll it-tweġibiet mill-Kummissjoni. Bħalissa, is-sit elettroniku fih biss l-opinjonijiet li waslu fl-2008 u fl-2009, iżda l-Kummissjoni qiegħda taħdem sabiex tinkludi b’mod progressiv l-opinjonijiet li waslu sa mill-bidu tad-djalogu politiku mal-Parlamenti nazzjonali f’Settembru 2006. 2.2. Evalwazzjoni tal-opinjonijiet tal-Parlamenti nazzjonali u t-tweġibiet tal-Kummissjoni B’mod ġenerali, il-maġġoranza tal-opinjonijiet kienu pożittivi, u jilqgħu l-inizjattivi u l-proposti tal-Kummissjoni iżda fl-istess ħin iressqu rimarki konkreti, suġġerimenti għal emendi kif ukoll kritika kostruttiva. Fl-opinjonijiet tagħhom, ħafna mill-Parlamenti nazzjonali eżaminaw kwistjonijiet politiċi sostanzjali, u kkummentaw prinċipalment fuq il-kontenut usa’ ta’ proposta tal-Kummissjoni, b’relattivament ftit opinjonijiet li kien fihom rimarki dwar il-bażi legali jew il-prinċipji ta’ sussidjarjetà u proporzjonalità. Mill-250 opinjoni li waslu fl-2009, inqas minn 25 esprimew tħassib relatat mas-sussidjarjetà. Dawn irreferew għal madwar 15-il dokument leġiżlattiv u mhux leġiżlattiv tal-Kummissjoni. Dawk il-kmamar b’interess partikolari fi kwistjonijiet ta’ sussidjarjetà kienu s-Senat Franċiż, il- Bundesrat Awstrijak, il- Bundesrat Ġermaniż, kif ukoll il-Parlament Olandiż, dak Portugiż u dak Grieg. Minkejja li ma ddubitawx ir-rispett għas-sussidjarjetà bħala tali, xi opinjonijiet irreferew għal dak li huma kkunsidraw bħala ġustifikazzjoni insuffiċjenti fir-rigward tal-konformità ta’ proposta partikolari mal-prinċipju tas-sussidjarjetà. Fir-rigward tas-sistemi bikamerali, ta’ min jiġi nnotat li, f’xi każijiet, iż-żewġ kmamar mhux dejjem kienu tal-istess opinjoni fir-rigward tal-valutazzjoni tal-konformità mas-sussidjarjetà. Pereżempju, iż-żewġ kmamar Olandiżi ma qablux fuq din il-kwistjoni fir-rigward tal-proposta dwar Netwerk ta’ Informazzjoni ta’ Twissija dwar Infrastruttura Kritika (CIWIN - Critical Infrastructure Warning Information Network)[14] u fir-rigward tad-direttiva dwar il-prestazzjoni tal-Enerġija tal-bini[15], u ż-żewġ kmamar tal-Parlament Franċiż ippreżentaw opinjonijiet diverġenti dwar il-konformità tas-sussidjarjetà tal-proposta dwar l-ittestjar fuq l-annimali[16]. Għandu jissemma wkoll li fl-2009, il-Kummissjoni rċeviet bosta opinjonijiet adottati mill-Parlamenti nazzjonali fil-kuntest ta’ tliet testijiet ta’ sussidjarjetà koordinati mill-COSAC: l-ewwel wieħed rigward id-direttiva dwar l-istandards tal-kwalità u s-sigurtà ta’ organi umani maħsubin għal trapjanti[17], li tnieda f’Diċembru 2008; it-tieni rigward id-deċiżjoni ta’ qafas dwar id-dritt għal interpretazzjoni u għal traduzzjoni fil-proċeduri kriminali[18], li tnieda f’Lulju 2009; u t-tielet rigward ir-regolament dwar il-ġurisdizzjoni, il-liġi applikabbli, ir-rikonoxximent u l-infurzar tad-deċiżjonijiet u l-istrumenti awtentiċi fi kwistjonijiet ta’ suċċessjoni[19], li tnieda f’Ottubru 2009. Fit-tliet eżerċizzji, maġġoranza kbira ħafna tal-kmamar parteċipanti kkonfermaw il-konformità tal-proposti mal-prinċipju tas-sussidjarjetà. Rigward l-ewwel każ, il- Bundesrat Awstrijak biss ħareġ opinjoni negattiva dwar is-sussidjarjetà; fit-tieni eżerċizzju, il-Parlament Irlandiż u dak Malti ngħaqdu mal- Bundesrat Awstrijak fil-kontestazzjoni tal-konformità tas-sussidjarjetà, bi 11-il kamra oħra jsibu li l-ġustifikazzjoni tal-Kummissjoni fil-memorandum ta’ spjega tagħha ma kinitx sodisfaċenti għal kollox; u fir-rigward tal-aħħar proposta, is-Senat Belġjan biss indika ksur tas-sussidjarjetà. Id-djalogu politiku rigward dokumenti ewlenin Wara li ġie kkunsidrat li ma sarux kummenti minn aktar minn 3 kmamar fuq il-maġġoranza l-kbira tad-dokumenti tal-Kummissjoni, l-analiżi li ġejja tiffoka fuq il-fajls l-aktar rappreżentattivi u tikkwota xi eżempji konkreti sabiex turi ċerti sejbiet. - Programm ta’ Stokkolma Fl-2009, il-Komunikazzjoni tal-Kummissjoni dwar “Żona ta’ libertà, sigurtà u ġustizzja għas-servizz taċ-ċittadini”[20] (il-Programm ta’ Stokkolma) kienet fokus partikolari tal-attenzjoni tal-Parlamenti nazzjonali. Ġew ippreżentati 8 opinjonijiet lill-Kummissjoni, filwaqt li xi oħrajn intbagħtu direttament lill-Parlament Ewropew, li sejjaħ laqgħa interparlamentari konġunta fuq din il-kwistjoni f’Novembru 2009. L-opinjonijiet kollha riċevuti esprimew appoġġ għall-Komunikazzjoni tal-Kummissjoni. Il-biċċa l-kbira laqgħu li d-drittijiet individwali jitpoġġew fiċ-ċentru tal-programm multiannwali li jmiss u li ċ-ċittadini jitpoġġew fil-qalba tal-proġett. Fost id-drittijiet individwali mqajmin minn diversi kmamar, il-ħtieġa li jiġi protett id-dritt għall-privatezza tqajjmet b’mod frekwenti ħafna. Tqajjem tħassib dwar l-effikaċja tal-istrumenti interni ta’ rimedju, il-viża komuni Ewropea ta’ Schengen, l-istabbiliment ta’ sistema komuni għall-ammissjoni tal-immigranti legali, il-fatt li l-immigranti legali għandhom jiksbu drittijiet simili għal dawk taċ-ċittadini tal-UE, kif ukoll rigward l-abolizzjoni proposta tal- exequatur . Il-ħtieġa li jiġi żgurat ir-rispett għall-prinċipju tas-sussidjarjetà fil-qasam tal-protezzjoni ċivili ġie enfasizzat bl-istess ammont. - Id-Direttiva dwar id-Drittijiet tal-Konsumatur Intwera interess simili mill-Parlamenti nazzjonali rigward il-proposta tal-Kummissjoni għal direttiva dwar id-drittijiet tal-konsumatur[21], li dwarha l-Kummissjoni rċeviet 6 opinjonijiet, li ħafna minnhom esprimew tħassib importanti. Ħames kmamar ħasbu li l-proposta kienet tmur kontra l-prinċipji tas-sussidjarjetà minħabba li l-introduzzjoni tal-armonizzazzjoni sħiħa f’ċerti oqsma tal-liġi tal-konsumatur u l-kuntratti ma tippermettix l-applikazzjoni tal-liġi nazzjonali, li, fl-opinjoni tagħhom, ipprovdiet livell ogħla ta’ protezzjoni lill-konsumatur. Barra minn hekk, diversi kmamar iddikjaraw li l-proposta dehret li tikkonċentra fuq il-faċilitazzjoni tal-operazzjonijiet transkonfinali aktar milli fuq il-protezzjoni tad-drittijiet tal-konsumatur. Fl-aħħar nett, il-Parlamenti nazzjonali ddubitaw l-għażla tal-bażi legali u qiesu li l-valutazzjoni tal-impatt kienet insuffiċjenti, b’mod partikolari fir-rigward tan-nuqqas ta’ statistika konkreta li tirfed il-proposta, u l-esklużjoni tal-prodotti diġitali u s-servizzi puri mill-iskop tagħha. - Id-Direttiva dwar il-kura transkonfinali tas-saħħa Fir-rigward tad-direttiva dwar l-applikazzjoni tad-drittijiet tal-pazjenti fil-kura tas-saħħa transkonfinali[22], 3 minn 7 opinjonijiet[23] qajmu tħassib dwar is-sussidjarjetà jew ikkummentaw, b’mod aktar ġenerali, dwar aspetti tas-sussidjarjetà. Bosta kmamar ikkunsidraw il-proposta tal-Kummissjoni bħala test li jista’ jpoġġi fid-dubju l-kapaċità tal-Istati Membri li jimmaniġġjaw il-provvista tas-servizzi tas-saħħa u li jżommu bilanċ finanzjarju fis-sistemi ta’ sigurtà soċjali tagħhom. Il-Parlamenti nazzjonali rrimarkaw, pereżempju, li l-valutazzjoni tal-impatt ma enfasizzatx ir-riskju li l-Istati Membri jistgħu jiffaċċjaw minħabba t-telfien ta’ kontroll fuq il-flussi tal-pazjenti. Huma enfasizzaw ukoll li l-Istati Membri biss jistgħu jevalwaw l-impatt tal-proposta dwar il-finanzjament u l-organizzazzjoni tas-sistemi nazzjonali tal-kura tas-saħħa, u appellaw sabiex tiġi abolita d-dispożizzjoni skont liema l-Kummissjoni tista’ tistabbilixxi linji gwida li jiffaċilitaw id-definizzjoni, mill-Istati Membri, tal-istandards ta’ kwalità u sigurtà għas-servizzi tal-kura tas-saħħa. - Superviżjoni Finanzjarja Ewropea Kwistjoni oħra, li kienet biċ-ċar fiċ-ċentru tal-attenzjoni tal-Parlamenti nazzjonali matul l-2009, kienet il-kriżi finanzjarja, b’erba’ kmamar jikkummentaw fuq il-Komunikazzjoni tal-Kummissjoni dwar is-Superviżjoni Finanzjarja Ewropea[24]. Fost il-Parlamenti nazzjonali li esprimew irwieħhom f’dan id-dokument, xi wħud enfasizzaw li fuq medda twila ta’ żmien is-superviżjoni finanzjarja sejra jkollha tiġi ġestita minn awtorità Ewropea b’setgħa li tieħu deċiżjonijiet vinkolanti, u li s-sistema proposta mill-Kummissjoni għandha tiġi riveduta fi żmien sentejn jew tliet snin. Parlament nazzjonali wieħed ma qabilx ma’ din l-opinjoni partikolari u ma kienx lest jaċċetta li jnaqqas ir-responsabbiltajiet tas-superviżuri nazzjonali. Minflok, iffavorixxa qafas regolatorju għal attivitajiet transnazzjonali ta’ operaturi finanzjarji kbar. - Green papers dwar rimedju kollettiv u dwar il-mobilità għat-tagħlim taż-żgħażagħ Il-Kummissjoni rċeviet opinjonijiet minn ħames kmamar li jikkonċernaw il-Green Paper dwar ir-rimedju kollettiv[25], u erba’ minnhom marru fl-istess direzzjoni, jiġifieri enfasizzaw li ma kienx hemm ħtieġa għal regolament vinkolanti għall-Ewropa kollha ta’ din il-kwistjoni u ssuġġerew biss leġiżlazzjoni b’għan speċifiku ħafna jew saħansitra l-adozzjoni ta’ miżuri ta’ “liġi mhux vinkolanti”. Parlament nazzjonali wieħed biss talab l-introduzzjoni ta’ arranġamenti vinkolanti għal rimedju kollettiv (sistema komuni tal-UE). Għandu jiġi nnutat li Parlament nazzjonali wieħed, wara li rċieva l-ewwel tweġiba mill-Kummissjoni, ħareġ it-tieni opinjoni rigward il-kwistjoni tal-pretensjonijiet tal-massa, li fiha, minkejja li żamm ir-riserva ġenerali tiegħu fir-rigward tal-leġiżlazzjoni tal-UE f’dan il-qasam, esprima l-apprezzament tiegħu dwar l-assigurazzjoni tal-Kummissjoni li kwalunkwe inizjattiva oħra mhijiex sejra tistabbilixxi bażi għall-iżvilupp ta’ “industrija” ta’ litigazzjoni kif kien jeżisti f’xi pajjiżi Ewropej. Ħames kmamar esprimew l-opinjonijiet tagħhom dwar il-Green Papers dwar il-mobilità għat-tagħlim taż-żgħażagħ[26], u appoġġjaw b’mod wiesa’ l-inizjattiva tal-Kummissjoni u l-għanijiet tal-Green Paper. Il-Parlamenti nazzjonali kkunsidraw ukoll li l-mobilità transnazzjonali ma għandhiex tkun ristretta għaż-żgħażagħ biss, u qiesu li l-promozzjoni tat-tagħlim tul il-ħajja kollha kienet wieħed mill-għanijiet ewlenin tal-Kummissjoni. Huma enfasizzaw ukoll li l-programmi Ewropej għandhom ikunu flessibbli f’termini ta’ tul, ħin u pajjiżi parteċipanti u indikaw li għandha tingħata attenzjoni speċjali għat-titjib tal-għarfien ta’ lingwi barranin miż-żgħażagħ u għar-rikonoxximent tal-istudji bħala prerekwiżit għall-mobilità. Xi kmamar ħeġġew lill-Kummissjoni sabiex fl-istrateġija mġedda ta’ Lisbona tintegra l-promozzjoni tal-mobilità fil-kuntest tal-apprendistat. Tweġibiet tal-Kummissjoni għall-opinjonijiet tal-Parlamenti nazzjonali It-tweġibiet tal-Kummissjoni għall-opinjonijiet tal-Parlamenti nazzjonali huma ffirmati mill-Viċi President responsabbli għar-relazzjonijiet mal-Parlamenti nazzjonali, wara l-adozzjoni formali mill-Kummissjoni, li hija ppreċeduta minn konsultazzjoni preliminari tal-kabinetti u s-servizzi kollha involuti. Fit-tweġibiet tagħha lill-Parlamenti nazzjonali, il-Kummissjoni sikwit tfittex li tispjega aħjar il-proposti inizjali tagħha, fejn possibbli billi tagħti eżempji dettaljati sabiex issaħħaħ pożizzjoni partikolari. Fejn xieraq, it-tweġibiet fihom ukoll reazzjonijiet għall-kummenti konkreti u s-suġġerimenti magħmulin mill-Parlamenti nazzjonali u jagħtu indikazzjonijiet dwar jekk il-Kummissjoni tistax ittihom aktar kunsiderazzjoni jew le. Ma hemmx bżonn wieħed jgħid li t-tweġibiet tal-Kummissjoni dejjem għandhom jirriflettu u jirrispettaw il-bilanċ istituzzjonali kif stabbilit fit-Trattati. Huma jiddependu ħafna wkoll mill-ħin meta tinħareġ opinjoni partikolari u, bħal fil-każ ta’ fajls leġiżlattivi, mill-istadju milħuq fil-proċedura interistituzzjonali. It-tweġibiet għall-Green Papers u dokumenti oħrajn ta’ konsultazzjoni huma normalment limitati fl-iskop safejn il-konsultazzjonijiet ikunu għaddejjin jew ir-riżultati tagħhom ikunu għadhom ma ġewx evalwati. 3. KUNTATTI U ŻJARAT Bħal fis-snin ta’ qabel, il-Kummissarji u s-servizzi tagħhom kienu partikolarment attivi u impenjati fil-kuntatti u l-iskambji tagħhom ma’ rappreżentanti tal-Parlamenti nazzjonali. Minbarra l-bosta laqgħat bilaterali bejn il-Membri tal-Kummissjoni u l-Parlamenti nazzjonali, il-Kummissjoni kienet irrappreżentata fuq livell politiku fil-laqgħat interparlamentari ewlenin kollha, li saru matul is-sena 2009, jiġifieri l-Konferenza tal-Kelliema tal-Parlamenti tal-UE fi Frar f’Pariġi, il-laqgħa tal-Presidenti tal-COSAC fi Frar fi Praga u f’Lulju fi Stokkolma, is-sessjonijiet plenarji tal-COSAC f’Mejju fi Praga u f’Ottubru fi Stokkolma, kif ukoll il-Laqgħat Parlamentari Konġunti fi Frar u f’Novembru fi Brussell. Minbarra dan, is-servizzi tal-Kummissjoni ltaqgħu sikwit mal-kontropartijiet tagħhom mill-Parlamenti nazzjonali, kemm fil-qafas tal-laqgħat regolari mar-rappreżentanti permanenti tal-Parlamenti nazzjonali fi Brussell (12-il laqgħa regolari fl-2009 flimkien ma’ seminar ta’ nofs ġurnata organizzat mill-Kummissjoni f’Ġunju), tal-konferenzi u seduti organizzati minn assemblej differenti fl-ibliet kapitali rispettivi, kif ukoll tal-workshops tematiċi differenti organizzati mill-Parlament Ewropew għall-uffiċjali tal-Parlamenti nazzjonali. Għandhom jiġu enfasizzati b’mod partikolari l-ewwel parteċipazzjoni tas-servizzi tal-Kummissjoni mis-Segretarjat Ġenerali fil-laqgħa tal-bord IPEX f’Ottubru f’Kopenħagen, kif ukoll l-intervent tas-Segretarju Ġenerali tal-Kummissjoni fil-laqgħa tas-Segretarji Ġenerali tal-Parlamenti tal-UE f’Diċembru fi Brussell, ftit jiem wara d-dħul fis-seħħ tat-Trattat ta’ Lisbona. Il-fokus prinċipali ta’ dawn il-kuntatti u skambji bejn il-Kummissjoni u l-Parlamenti nazzjonali fl-2009 kien id-dħul fis-seħħ u l-implimentazzjoni tat-Trattat ta’ Lisbona, mistoqsijiet relatati mal-qasam tal-Ġustizzja, il-Libertà u s-Sigurtà iżda wkoll kwistjonijiet relatati mal-kriżi ekonomika u finanzjarja. 4. IT-TRATTAT TA’ LIżBONA It-Trattat ta’ Lisbona, li daħal fis-seħħ fl-1 ta’ Diċembru 2009, jirrappreżenta avvanz kbir fir-rwol tal-Parlamenti nazzjonali fuq il-livell tal-UE. Għall-ewwel darba, il-Parlamenti nazzjonali jissemmew fil-parti prinċipali tat-Trattat. L-Artikolu 12 tat-TUE jiddikjara b’mod espliċitu li “ l-Parlamenti nazzjonali għandhom jikkontribwixxu b’mod attiv għall-funzjonament tajjeb tal-Unjoni ”. Wara, l-artikolu jelenka serje ta’ drittijiet ġodda, li jenfasizzaw l-importanza ċentrali tal-Parlamenti nazzjonali fit-tessut demokratiku tal-Unjoni. B’mod prominenti ħafna fost id-drittijiet ġodda tal-Parlamenti nazzjonali tidher biċ-ċert ir-responsabbiltà tagħhom li “ għandhom jaraw li l-prinċipju tas-sussidjarjetà jiġi rispettat skont il-proċedura prevista fil-Protokoll imsemmi [Nru 2]”, magħruf b’mod komuni bħala l-“mekkaniżmu ta’ kontroll tas-sussidjarjetà” jew il-“proċedura tal-karta safra u oranġjo”. Dan il-mekkaniżmu jimplika l-possibbiltà finali li l-leġiżlatur iwaqqaf il-proċedura leġiżlattiva ordinarja, jekk numru partikolari ta’ Parlamenti nazzjonali jiddubitaw mill-konformità mal-prinċipju tas-sussidjarjetà ta’ proposta leġiżlattiva partikolari. Rigward l-implimentazzjoni tad-dispożizzjonijiet il-ġodda tat-Trattat li jikkonċernaw il-Parlamenti nazzjonali, u b’mod partikolari l-mekkaniżmu ta’ kontroll tas-sussidjarjetà, tard f’Novembru 2009 l-Kummissjoni stabbiliet arranġamenti interni li jippermettulha li tapplika dan l-istrument ġdid b’mod effettiv mill-jum li fih it-Trattat daħal fis-seħħ. Il-Parlamenti nazzjonali u l-leġiżlatur ġew infurmati b’dawn il-proċeduri permezz ta’ ittra konġunta mill-President u l-Viċi President tal-Kummissjoni, mibgħuta fl-1 ta’ Diċembru lill-Presidenti tal-40 kamra u tal-Parlament Ewropew u tal-Kunsill[27]. Il-Kummissjoni ddefiniet dawn l-arranġamenti fid-dawl ta’ bosta diskussjonijiet li kellha matul is-snin preċedenti fuq il-livell politiku u tas-servizz mal-Parlamenti nazzjonali, u żgurat li dawn iqisu t-tħassib ewlieni kollu mfisser mill-Parlamenti nazzjonali. Hekk kif fix-xhur li ġejjin tinkiseb esperjenza f’dan ir-rigward, xi aspetti ta’ dawn l-arranġamenti jistgħu jeħtieġu li jiġu addattati. Il-messaġġ ewlieni fl-ittra tal-1 ta’ Diċembru kien li l-Kummissjoni tara l-mekkaniżmu ta’ kontroll tas-sussidjarjetà bħala eżerċizzju politiku, u mhux bħala wieħed purament ta’ kontabilità, li hija ċerta li l-Parlamenti nazzjonali sejrin jużaw dan l-istrument b’mod responsabbli u kostruttiv u li l-Kummissjoni għandha l-intenzjoni li ddaħħal fis-seħħ il-miżuri t-tajbin sabiex tiffaċilita l-użu ta’ dan l-istrument ġdid bħala għodda prattika għall-Parlamenti nazzjonali. L-ittra u l-approċċ globali tal-Kummissjoni ntlaqgħu tajjeb ħafna mill-Parlamenti nazzjonali. Minħabba r-rwol ta’ gwardjan tal-Kummissjoni li għadha kif intemmet bejn l-1 ta’ Novembru 2009 u l-10 ta’ Frar 2010, ma ġewx adottati proposti leġiżlattivi maġġuri matul l-ewwel xahrejn ta’ wara d-dħul fis-seħħ tat-Trattat il-ġdid. L-ewwel proposti li jaqgħu taħt l-iskop tal-mekkaniżmu ta’ kontroll tas-sussidjarjetà ġew adottati u trażmessi lill-Parlamenti nazzjonali biss fil-bidu ta’ Frar 2010. 5. ĦARSA ĠENERALI Il-Kummissjoni hija impenjata li tagħmel implimentazzjoni bla intoppi u effikaċi tad-dispożizzjonijiet tat-Trattat ta’ Lisbona rigward il-Parlamenti nazzjonali u b’mod partikolari rigward il-mekkaniżmu ta’ kontroll tas-sussidjarjetà. Din sejra tkun waħda mill-prijoritajiet tal-Kummissjoni attwali fir-rigward tad-definizzjoni tar-relazzjoni tagħha mal-Parlamenti nazzjonali. B’mod parallel, u b’mod aktar ġenerali, sejjer ikun ta’ importanza ewlenija l-fatt li tiġi kkonsolidata s-sħubija mal-Parlamenti nazzjonali, bit-titjib u t-tisħiħ tad-djalogu politiku, b’rispett sħiħ tal-bilanċ istituzzjonali fuq il-livell tal-UE. Il-kontinwazzjoni ta’ dan id-djalogu sejra tippermetti li ż-żewġ naħat jidħlu fi skambju ta’ opinjonijiet usa’ u aktar politiku, li ma jkunx limitat biss għall-proposti leġiżlattivi u li jmur ferm lil hinn mill-kwistjoni tas-sussidjarjetà. Għalhekk, il-Kummissjoni sejra tkompli teżamina bir-reqqa l-opinjonijiet kollha li tirċievi mill-Parlamenti nazzjonali, konvinta li din il-komunikazzjoni kostruttiva u effikaċi sejra ssaħħaħ aktar ir-relazzjoni bejn l-istituzzjonijiet Ewropej u ċ-ċittadini madwar l-Ewropa. Il-Kummissjoni tara l-mekkaniżmu ta’ kontroll tas-sussidjarjetà u d-djalogu politiku bħala żewġ uċuħ tal-istess munita, b’dan tal-ewwel jagħmel parti minn relazzjoni politika usa’ bejn il-Kummissjoni u l-Parlamenti nazzjonali. Il-Parlamenti nazzjonali laqgħu ħafna dan l-approċċ, meta wieħed iqis li sa issa, huma kellhom it-tendenza li jiffokaw l-opinjonijiet tagħhom fuq is-sustanza tad-dokumenti tal-Kummissjoni aktar milli fuq l-aspetti tas-sussidjarjetà. Billi ssaħħaħ is-sħubija politika mal-Parlamenti nazzjonali, il-Kummissjoni għandha l-għan li ttejjeb il-proċess ta’ formulazzjoni tal-politika, kemm fir-rigward tal-miżuri leġiżlattivi kif ukoll fir-rigward tal-miżuri mhux leġiżlattivi; li tinvolvi lill-Parlamenti nazzjonali aktar mill-qrib fl-affarijiet Ewropej, li l-biċċa l-kbira tagħhom saru affarijiet interni matul l-aħħar snin, u b’hekk tressaq lill-Ewropa aktar qrib taċ-ċittadini; u fl-aħħar li żżid il-fehim min-naħa tal-Kummissjoni tad-dinamiċi u l-proċessi nazzjonali. Rigward it-titjib tal-formulazzjoni tal-politika, huwa minnu li mhux dejjem ikun faċli li jitkejjel l-impatt konkret tal-opinjonijiet tal-Parlamenti nazzjonali rigward att leġiżlattiv finali partikolari. Madankollu, huwa importanti li wieħed ikun jaf li kull darba li l-Kummissjoni tkun qiegħda tinnegozja fajls leġiżlattivi mal-leġiżlaturi, hija issa kapaċi tagħmel dan b’għarfien sħiħ tal-opinjonijiet imfissra mill-Parlamenti nazzjonali. Bl-istess mod, meta l-Kummissjoni tkun qiegħda tiddeċiedi dwar il-pożizzjoni tagħha li għandha tiġi difiża fil-Parlament Ewropew u l-Kunsill, hija tista’ tkun imsejsa fuq l-opinjonijiet imfissra mill-Parlamenti nazzjonali dwar id-dossier rilevanti. F’ħafna każijiet, l-opinjonijiet imfissra mill-Parlamenti nazzjonali huma riflessi fil-proċess leġiżlattiv jew mill-Parlament jew mill-Kunsill, li jindika biċ-ċar il-valur miżjud tal-opinjonijiet tal-Parlamenti nazzjonali: Jekk jingħataw fil-ħin, dawn jistgħu jaġixxu bħala sistema ta’ twissija bikrija li tipprovdi deskrizzjoni tal-pożizzjonijiet ewlenin fir-rigward il-proposta tal-Kummissjoni, li huma sikwit riflessi iktar tard fil-proċess leġiżlattiv. Ovvjament, jekk l-opinjonijiet jaslu partikolarment tard u minn ftit Parlamenti nazzjonali biss, l-impatt fuq id-diskussjonijiet interistituzzjonali li jkunu għaddejjin jibqa’ wieħed relattivament baxx. Matul l-aħħar ħames snin, ir-relazzjonijiet tal-Kummissjoni mal-Parlamenti nazzjonali evolvew b’mod fundamentali, u saru eqreb u aktar sostanzjali. Din it-tendenza sejra tkompli bit-Trattat ta’ Lisbona. Il-Parlamenti nazzjonali issa għandhom rwol aktar importanti fuq il-livell tal-UE u jistgħu għalhekk isiru atturi ewlenin, li l-pożizzjonijiet tagħhom sejrin ikunu jeħtieġu li jiġu kkunsidrati mill-istituzzjonijiet tal-UE. B’dan il-mod, il-Parlamenti nazzjonali sejrin malajr isiru parti integrali mill-proċessi tat-teħid ta’ deċiżjonijiet fuq il-livell tal-UE. Madankollu, għad jista’ jsir aktar progress miż-żewġ naħat. Ir-realizzazzjoni tal-potenzjal ta’ din is-sħubija politika u l-istabbiliment ta’ relazzjonijiet saħansitra aktar kostruttivi sejrin jibqgħu għan ewlieni. Il-Kummissjoni sejra tissorvelja mill-qrib l-implimentazzjoni xierqa tad-dispożizzjonijiet tat-Trattat il-ġdid li jikkonċernaw il-Parlamenti nazzjonali, u f’dan is-sens sejra tkun partikolarment viġilanti li hija tissodisfa r-rekwiżiti relatati mas-sussidjarjetà inklużi fi Protokoll 2. Barra minn hekk, il-Kummissjoni tixtieq tħeġġeġ lil dawk il-Parlamenti nazzjonali li għadhom ma jipparteċipawx fid-djalogu politiku sabiex jipparteċipaw fi skambju attiv ta’ opinjonijiet mal-Kummissjoni. Hija għandha wkoll l-għan li tinvolvi mill-qrib lill-Parlamenti nazzjonali fl-implimentazzjoni tal-Ewropa 2020 u hija miftuħa li teżamina metodi possibbli ta’ kooperazzjoni rigward l-implimentazzjoni tal-Baġit tal-UE, u b’mod partikolari l-ġlieda kontra l-frodi. Fiż-żewġ oqsma, il-Kummissjoni tibbaża fuq l-appoġġ attiv tal-Parlamenti nazzjonali fl-ilħuq tal-għanijiet tagħha. Barraminhekk, il-Kummissjoni sejra tkun partikolarment attenta għall-informazzjoni regolari u sostanzjali tal-Parlamenti nazzjonali rigward kwistjonijiet ta’ programmazzjoni. F’dan ir-rigward, sejra jkollha l-għan li tippreżenta l-Programm ta’ Ħidma tal-Kummissjoni lir-rappreżentanti permanenti tal-Parlamenti nazzjonali mill-aktar fis possibbli wara l-adozzjoni tiegħu. Il-Kummissjoni hija impenjata wkoll li twieġeb b’mod sħiħ għall-kontribuzzjonijiet u l-konklużjonijiet tal-COSAC. Rigward id-dispożizzjonijiet tat-Trattat il-ġdid li jikkonċernaw l-involviment tal-Parlamenti nazzjonali fil-monitoraġġ politiku u l-evalwazzjoni tal-attivitajiet tal-Europol u l-Eurojust, il-Kummissjoni hija konxja mit-talbiet tal-Parlamenti nazzjonali li huma jiġu kkonsultati bix-xieraq mill-Kummissjoni qabel ma din tippreżenta proposti għar-regolamenti rispettivi, li ġew inklużi fil-Programm ta’ Ħidma tal-Kummissjoni 2010. Qabel ma tippreżenta dawn il-proposti ġodda, il-Kummissjoni sejra teżmina bir-reqqa l-implimentazzjoni tad-deċiżjonijiet eżistenti li jikkonċernaw il-Eurojust u l-Europol u sejra tikkonsulta lill-partijiet kollha involuti. Il-Parlamenti nazzjonali se jkunu inklużi mill-qrib f’dawn ix-xogħlijiet preparatorji. Il-Kummissjoni hija determinata li tippromwovi aktar ir-rwol tal-Parlamenti nazzjonali billi żżommhom ’il fuq fl-aġenda istituzzjonali u politika tagħha. Numru ta’ opinjonijiet riċevuti skont il-pajjiż/kamra Total | IL-PORTUGALL | Assembleia da Republica | 47 | IR-REPUBBLIKA ĊEKA | Senát | 27 | L-ISVEZJA | Riksdagen | 18 | L-ITALJA | Senato della Repubblica | 17 | IL-ĠERMANJA | Bundesrat | 16 | IR-RENJU UNIT | House of Lords | 14 | ID-DANIMARKA | Folketinget | 12 | FRANZA | Sénat | 12 | IL-GREĊJA | Vouli ton Ellnion | 10 | L-AWSTRIJA | Bundesrat | 10 | L-ITALJA | Camera dei Deputati | 9 | IL-PAJJIŻI L-BAXXI | Both Chambers | 8 | IL-PAJJIŻI L-BAXXI | Tweede Kamer Staten Generaal | 7 | L-IRLANDA | Oireachtas | 6 | IL-PAJJIŻI L-BAXXI | Eerste Kamer Staten Generaal | 4 | L-AWSTRIJA | Nationalrat | 4 | IL-ĠERMANJA | Bundestag | 3 | IL-LATVJA | Saeima | 3 | IL-LITWANJA | Seimas | 3 | IL-LUSSEMBURGU | Chambre des Députés | 3 | L-UNGERIJA | Országgyűlés | 3 | IL-BELĠJU | Chambre des Répresentants | 2 | IL-BELĠJU | Sénat | 2 | IL-BULGARIJA | Narodno Sabranie | 2 | FRANZA | Assemblée Nationale | 2 | IS-SLOVENJA | Državni zbor | 2 | IR-REPUBBLIKA ĊEKA | Poslanecká sněmovna | 1 | L-ESTONJA | Riigikogu | 1 | ĊIPRU | House of Representatives | 1 | MALTA | House of Representatives | 1 | SPANJA | Congreso de los Diputados | 0 | SPANJA | Senado | 0 | IL-POLONJA | Senat | 0 | IL-POLONJA | Sejm | 0 | IR-RUMANIJA | Camera Deputaților | 0 | IR-RUMANIJA | Senatul | 0 | IL-FINLANDJA | Eduskunta | 0 | IS-SLOVENJA | Državni svet | 0 | IS-SLOVAKKJA | Národná rada | 0 | IR-RENJU UNIT | House of Commons | 0 | Total | TOTAL | 250 | Numru ta’ opinjonijiet riċevuti skont id-Direttorat Ġenerali fl-2009 DĠ responsabbli | TOTAL | Ġustizzja, Libertà u Sigurtà | 83 | Saħħa u Protezzjoni tal-Konsumatur | 38 | Enerġija u Trasport | 22 | Edukazzjoni u Kultura | 14 | Segretarjat Ġenerali | 14 | Ambjent | 12 | Intrapriża u l-Industrija | 10 | Suq Intern u s-Servizzi | 9 | Impjiegi, l-Affarijiet Soċjali u l-Opportunitajiet Indaqs | 7 | Riċerka | 7 | Servizz Legali | 6 | Politika Reġjonali | 5 | Agrikoltura u Żvilupp Rurali | 4 | Tassazzjoni u Għaqda Doganali | 4 | Soċjeta Informatika u Mezzi ta’ Komunikazzjoni | 4 | Affarijiet Marittimi u Sajd | 4 | Relazzjonijiet Esterni | 3 | Affarijiet Ekonomiċi u Finanzjarji | 2 | Eurostat | 1 | Tkabbir | 1 | Baġit | 0 | Kompetizzjoni | 0 | Kummerċ | 0 | Żvilupp | 0 | Total | 250 | Dokumenti tal-Kummissjoni li rċevew l-ogħla numru ta’ opinjonijiet fl-2009[28] Dokument tal-Kummissjoni | Titlu | Numru ta’ Opinjonijiet | COM(2009)262 | Komunikazzjoni mill-Kummissjoni lill-Parlament Ewropew u lill-Kunsill - Żona ta’ libertà, sigurtà u ġustizzja għas-servizz taċ-ċittadini | 8 | COM(2008)414 | Proposta għal direttiva tal-Parlament Ewropew u tal-Kunsill dwar l-applikazzjoni tad-drittijiet tal-pazjenti fil-kura tas-saħħa transkonfinali | 7 | COM(2008)614 | Proposta għal direttiva tal-Parlament Ewropew u tal-Kunsill dwar drittijiet tal-konsumatur | 6 | COM(2009)136 | Proposta għal deċiżjoni qafas tal-Kunsill dwar il-prevenzjoni u l-ġlieda kontra t-traffikar tal-bnedmin, u l-protezzjoni tal-vittmi | 6 | COM(2009)135 | Proposta għal Deċiżjoni Qafas tal-Kunsill dwar il-ġlieda tal-abbuż sesswali, l-isfruttament sesswali tat-tfal u l-pornografija tat-tfal | 5 | COM(2008)794 | Green Paper Dwar ir-Rimedju Kollettiv tal-Konsumaturi | 5 | COM(2009)329 | Green Paper dwar il-Mobilità għat-Tagħlim taż-Żgħażagħ | 5 | COM(2009)252 | Komunikazzjoni mill-Kummissjoni - Superviżjoni finanzjarja Ewropea | 4 | COM(2008)815 | Proposta għal direttiva tal-Parlament Ewropew u tal-Kunsill li tistabbilixxi l-istandards minimi dwar l-akkoljenza ta’ dawk li jfittxu ażil | 4 | COM(2009)73 | Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - Strateġija Annwali ta’ Politika għall-2010 | 4 | [1] COM(2009) 343 [2] COM(2009) 262 [3] COM(2008) 414 [4] Għandu jiġi nnutat li 3 minn 7 opinjonijiet waslu tard fl-2008 [5] COM(2008) 614 [6] COM(2009) 136 [7] COM(2009) 135 [8] COM(2008) 794 [9] COM(2009) 329 [10] COM(2009) 252 [11] COM(2008) 815 [12] COM(2009) 73 [13] http://ec.europa.eu/dgs/secretariat_general/relations/relations_other/npo/index_mt.htm [14] COM(2008) 676 [15] COM(2008) 780 [16] COM(2008) 543 [17] COM(2008) 818 [18] COM(2009) 338 [19] COM(2009) 154 [20] COM(2009) 262 [21] COM(2008) 614 [22] COM(2008) 414 [23] 3 minn 7 opinjonijiet ġew riċevuti tard fl-2008 [24] COM(2009) 252 [25] COM(2008) 794 [26] COM (2009) 329 [27] http://ec.europa.eu/dgs/secretariat_general/relations/relations_other/npo/index_mt.htm [28] Ma jinkludux it-tliet proposti li fuqhom twettqu l-kontrolli għas-sussidjarjetà koordinati mill-COSAC